VEZETŐI ÖSSZEFOGLALÓ

Az Európai Unió vámjogszabályait az Uniós Vámkódex (a továbbiakban: Vámkódex) harmonizálja . Az Uniós Vámkódex előírja, hogy a tagállamok büntetőintézkedéseket írjanak elő a vámjogszabályok be nem tartása esetére, és megállapítja, hogy e büntetőintézkedéseknek hatékonynak, arányosnak és visszatartó erejűnek kell lenniük. A tagállamok a vámügyi büntetőintézkedésekről szóló hatályos nemzeti rendelkezéseik alkalmazásának kezdőnapjától számított bizonyos határidőn belül értesítik a Bizottságot az ilyen rendelkezésekről, és haladéktalanul értesítik a Bizottságot e rendelkezések bármilyen későbbi módosításáról.

A tagállamok tehát saját választásuk szerinti vámügyi büntetőintézkedéseket vezethetnek be. A büntetőintézkedések rendszere, mivel közvetlenül a tagállami nemzeti jogszabályokon alapul, tagállamonként eltérő, és idővel változhat. Ez a jelentés átfogó áttekintést kíván nyújtani arról, hogy az egyes tagállamok az Uniós Vámkódexszel összhangban milyen büntetőintézkedés-rendszereket alkalmaznak. A jelentés a tagállamok jogi helyzetét ismertető tervezet, amely a Bizottság által e célból létrehozott projektcsoport keretében a tagállamok által adott információkon alapul. A tagállamok részletes országjelentéseket nyújtottak be, és validálták a jogi rendelkezéseik pontosságát.

A jelentés a következő kérdésekkel foglalkozik:

→ Adatgyűjtéssel foglalkozó projektcsoport – A jelentéshez kapcsolódó bizottsági szolgálati munkadokumentum

A Bizottság projektcsoport létrehozását javasolta. Az indokolás a projektcsoport összetételével, módszertanával és munkájának eredményeivel foglalkozik. Ezeket az eredményeket az e jelentéshez kapcsolódó bizottsági szolgálati munkadokumentum szemlélteti (1. RÉSZ – Általános összehasonlító táblázat és 2–4. RÉSZ – Egyéni országismertetők).

→Mennyiségi értékelés / Megfelelés

A tagállamok az Uniós Vámkódex vonatkozó rendelkezései értelmében kötelesek büntetőintézkedéseket alkalmazni. A II. cím az e büntetőintézkedések megfelelőségével foglalkozik, pontosabban azt vizsgálja, hogy a tagállamok új nemzeti rendelkezéseket fogadtak-e el, vagy a büntetőintézkedések tekintetében a meglévőket aktualizálták-e.

→Minőségi értékelés

A jelentés III. címe részletesen foglalkozik az Uniós Vámkódex vonatkozó rendelkezései alapján strukturált, és a tagállamok által a projektcsoport munkája során meghatározott kritériumok alapján szolgáltatott adatokkal.

→ Következtetések

Az V. cím kiemeli a tagállamok által szolgáltatott adatok értékeléséből levont következtetéseket. A megközelítésbeli és módszertani különbségek rendkívül jelentősnek tűnnek. Az értékelés ebből a szempontból nagyon kevés konvergenciapontot tár fel. Még abban az esetben is, ha számos tagállam (például büntetőjogi és közigazgatási büntetőintézkedéseket egyaránt alkalmazó tagállamok) között lehet is konvergenciapontokat azonosítani, az eltérések továbbra is jelentősek a büntetőintézkedések súlyossága, a pénzbírságok összege vagy a börtönbüntetések időtartama tekintetében. A jogsértések és büntetőintézkedések terén a közös rendszer hiánya jogbizonytalanságot teremthet a vállalkozások számára, és torzíthatja a versenyt a belső piacon, ami bizonytalanná teheti a bevételek beszedését és gyengítheti a szakpolitikai végrehajtást. E jelentés nyomon követésére az EU vámuniójának közelgő reformja keretében kerül sor.

Indokolás